Anthony Bourdain

Anthony Michael Bourdain (født 25. juni 1956 i New York City i USA, død 8. juni 2018 i Kaysersberg-Vignoble i Frankrike) var en amerikansk kokk, tv-programleder og forfatter. Han var også kjent for boken Kokkejævler (Kitchen Confidential: Adventures in the Culinary Underbelly) og matreiseprogrammet No Reservations.

Liv og virke

Bakgrunn
Bourdain hadde amerikansk mor og franskættet far. Han var den eldste av to sønner av Pierre og Gladys (født Sacksman) Bourdain. Bourdain ble ikke oppdratt i noen religion, skjønt faren var katolikk og moren jødisk - begge ikke-praktiserende. 

Bourdain utdannet seg til kokk på Culinary Institute of America. I sine collegeår arbeidet han i kjøkkenoppvasken på en restaurant i Provincetown på USAs østkyst og det var der han bestemte seg for sitt yrke – å lage mat.

Karriere
Han var en tid sjefkokk på Brasserie Les Halles i New York City. Bourdain ble kjent da han i 1999 fikk publisert et essay i magasinet New Yorker med tittelen «Don't Eat Before Reading This».

Bourdain forfattet flere bøker. Bare noen få var kokebøker, de fleste var overveiende kriminalromaner og sakprosabøker. I sine beretninger fra den amerikanske og den internasjonale kulinariske scene beskrev han bakgrunnen for hverdagskjøkkenet for fremmede mennesker. Også i romanene, som utspiller seg i samme slags miljøer, beskrives arbeidet i kjøkkenet og i gastronomiens verden, i særdeleshet i New York City.

I sine senere år reiste han verden rundt og spilte inn matlagingsprogrammer, som for eksempel A Cook's Tour og Anthony Bourdain: No Reservations.

Privatliv 
Bourdain bodde i New York City. I 1985 giftet Bourdain seg med Nancy Putkoski som han var sammen med siden grunnskolen. De skilte seg i 2005. I 2007 giftet han han seg med Ottavia Busia og sammen fikk de en datter samme år. Paret separerte 2016 men hadde ennå ikke gjennomgått skilsmisse ved hans død. De siste årene av sitt liv hadde han et forhold med den italienske skuespillerinnen Asia Argento.

Bourdain ble funnet død 8. juni 2018 i sitt rom i Kaysersberg-Vignoble i Frankrike. Han hadde tatt sitt eget liv. Han arbeidet med en episode av matreiseprogrammet Anthony Bourdain: Parts Unknown for CNN.

Bibliografi

Sakprosa 
 Kokkejævler (original tittel: Kitchen Confidential: Adventures in the Culinary Underbelly, 2000, ISBN 1-58234-082-X)
 Kokk på ville veier : jakten på det perfekte måltid (original tittel: A cook's tour: In Search of the Perfect Meal, 2004, ISBN 1-58234-140-0)
 Typhoid Mary: An Urban Historical (2001, ISBN 1-58234-133-8)
 Anthony Bourdain's Les Halles Cookbook (2004, ISBN 978-1-58234-180-4)
 The Nasty Bits (2006, ISBN 978-1-59691-360-8)
 No Reservations: Around the World on an Empty Stomach (2007, ISBN 978-1-59691-447-6)
 Medium rå (original tittel: Medium Raw: A Bloody Valentine to the World of Food and the People Who Cook, 2010, ISBN 0-06-171894-7)
 Appetites: A Cookbook (2016, ISBN 978-0-06-240995-9)

Skjønnlitteratur 
 Bone in the Throat (1995, ISBN 0-679-43552-2)
 Gone Bamboo (1997, ISBN 0-679-44880-2)
 Bobby Gold : en amerikansk torpedo (original tittel: Bobby Gold, 2005, ISBN 1-84195-145-5)
 Get Jiro! med Joe Rose og Langdon Foss (2012, ISBN 9781401228279)
 Get Jiro: Blood and Sushi med Joe Rose og Ale Garza (2015, ISBN 978-1401252267)

Fjernsynsprogrammer 
 A Cook's Tour (2002–2003)
 No Reservations (2005–2012)
 The Layover (2011–2013)
 Parts Unknown (2013–2018)

Referanser

Eksterne lenker 
  Anthony Bourdain hos Travel Channel
 
 

Matskribenter
Forfattere fra USA
Personer fra New York City
Kokker fra USA